**Metsamasinaõppe erialade kooli kutsevõistluste juhend.**

**Võistlused toimuvad 23. aprill 2019.**

Võistlused toimuvad 3 kategoorias:

* 16FOPPK, 17FOPPK, 17FOP, 18FOP - Forvarderioperaatori võistlus
* 16HOPPK, 17HOPPK, 18HOPPK, 17HOP, 18HOP - Simulaatori võistlus harvesterioperaatoritele
* 18FOPPK - Simulaatori võistlus forvarderioperaatoritele

Iga ala 3 paremat tunnustatakse.

1. **Forvarderioperaatori võistlusjuhend**

**Võistlejate turvavarustus**

Kõik võistlejad peavad kandma võistlusülesande sooritamise ajal turvavarustust (kiiver, kõrgnähtav helkurvest, mis antakse võistlejatele kohapeal).

Enne võistluse algust loositakse igale võistlejale stardijärjekorra number. Võistlus viiakse läbi forvarderiga John Deere 1110D (varumasinad Valmet 830.3, Ponsse Elk).

**Võistluse kirjeldus**

Võistluse alguses seisab forvarder stardijoone taga tõstuki haarats toetatud palgikärule. Võistleja istub töötava mootoriga forvarderi kabiinis. Võistlus algab kohtuniku märguandel. Võistleja sõidab forvarderiga laadimiskohani ja tõstab sealt palgid forvarderi koormasse. Palkide tõstmine toimub ühekaupa. Kui kõik 10 palki on koormasse tõstetud sõidab võistleja palkide maha laadimise kohta (palkide laadimise ja maha laadimise kohad on vastavalt märgistatud). Sõitmise ajal peab haarats olema toetatud palgikärule. Palgid tuleb maha laadida ühekaupa selliselt, et ühte värvi märgistatud 5 palki asuvat järjestikku kõrvuti. Palgi mõlemad otsad peavad toetuma aluspuudele. Seejärel sõidab võistleja mööda tähistatud rada stardijoone suunas ning tagurdab forvarderi stardijoone taha (võistluse algasendisse). Kui masin on pargitud võistluse algasendisse alustab võistleja pakkude ladumist üksteise peale (pakutorni ladumine). Pakud on asetatud püstiselt märgistatud alale ühele poole forvarderit ning pakkudest torn laotakse teisele poole forvarderit ettemärgitud alale. Võistlus lõpeb kui pakkudest torn on püsti laotud ja tõstuk on toetatud koorma alale.

**Laetavad palgid**

Laetavad palgid on paigutatud ühtlaste vahedega. Laetavateks palkideks on 5 ühte värvi ja 5 teist värvi märgistatud palki. Palgiotste kaugus masinast peab olema minimaalselt 1 m. Palgid asetsevad alusel masina suhtes risti. Palkide pikkus on 4,9 m ja ladvaläbimõõt on 15-25 cm.

**Pakud**

Pakkude arv on 5. Paku mõõtmed: läbimõõt 30-35 cm, kõrgus ca 50 cm. Paku otste ristlõige peab olema täisnurkne paku telje suhtes. Paku okslikkusel piiranguid ei ole. Pakkudest torni laadimise alus peab olema sile.

**Hindamine**

Palkide peale ja maha laadimisel ei tohi tõstuki haaratsi ja haaratsi vahel oleva notiga puudutada forvarderit väljastpoolt koorma ala (forvarderi kabiin ja kere, rattad, koorma postid). Iga puudutus lisab võistleja ajale 30 trahvisekundit.

Iga palk mis ei asetse ettenähtud aluspuudel lisab võistleja ajale 10 trahvisekundit. Kui pakutorn ümber kukub, toetab võistleja haaratsi palgikärule, mis on märguanne, et ajamõõtmine katkestataks ja kohtunikud saaksid pakud püstisesse asendisse tõsta. Kohtuniku märguande peale jätkab võistleja ladumist kuni torni püstitamiseni. Peale torni püstitamist tuleb tõstuki haarats toetada palgikärule, millega fikseeritakse lõppaeg.

Võistlejate paremusjärjestus selgitatakse ülesande sooritamiseks kulunud aja ja tehtud vigade eest arvestatud trahvisekundite liitmise teel.

Igal võistlejal on võistluse sooritamiseks aega maksimaalselt 20 minutit. Kui võistleja ületab maksimaalset sooritusaega siis tema võistlus katkestatakse ning võistleja saab kirja diskvalifitseerimise.

1. **Harvesterioperaatori simulaatori võistlusjuhend.**

**Võistlused toimuvad 23. aprill 2019**

Enne võistluse algust loositakse igale võistlejale stardijärjekorra number ja masin. Võistlus viiakse läbi harvesterisimulaatoritel Ponsse ja John Deere. Võistluse eesmärk on välja selgitada universaalsem harvesterioperaator simulaatoritel.

**Võistluse kirjeldus ja hindamine**

Võistlus koosneb täpsuslangetuse ülesandest simulaatoril. Võistlejal on võimalus tutvuda antud simulaatori juhtseadmetega ja harjutada tüvede langetust. Simulaatoriga tutvumiseks ja harjutamiseks on aega kuni 5 minutit.

Ülesandeks on langetada võimalikult täpselt ja kiirelt etteantud tüved. Langetatud tüvesid pole vaja töödelda. Iga tüvi, mis langetatakse etteantud tähistusest mööda lisab võistleja ajale juurde 1 trahviminuti. Võistlejate paremusjärjestus selgitatakse ülesande sooritamiseks kulunud aja ja tehtud vigade eest arvestatud trahviminutite liitmise teel.

Igal võistlejal on võistluse sooritamiseks aega maksimaalselt 10 minutit. Kui võistleja ületab maksimaalset sooritusaega siis tema võistlus katkestatakse ning võistleja saab kirja diskvalifitseerimise.

1. **Forvarderioperaatori simulaatori võistlusjuhend.**

Võistlus viiakse läbi forvarderisimulaatoril John Deere. Võistluse eesmärk on välja selgitada parim forvarderioperaator simulaatoril.

**Võistluse kirjeldus ja hindamine**

Võistlusel tuleb koormasse laadida 12 notti, mis paiknevad mõlemal pool masinat. Harjutuses masinat ei liigutata. Eesmärgiks on tõstuki liikumiseks kasutada võimalikult lühikest distantsi. Sama tulemuse saanud võistlejatest parem on harjutuse lühema ajaga sooritanu. Harjutuse sooritamise aeg ei tohi ületada 5 minutit. Harjutus loetakse mittesooritatuks ka juhul kui simulaator läheb režiimi „Stopp“.

Vajadusel on võimalik enne sooritust seadmega tutvuda ja tõsta koormasse 3 notti.